## Zakon o Državnom izbornom povjerenstvu Republike Hrvatske

### NN 44/2006 (21.4.2006.), Zakon o Državnom izbornom povjerenstvu Republike Hrvatske

# HRVATSKI SABOR

**1081**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O DRŽAVNOM IZBORNOM POVJERENSTVU REPUBLIKE HRVATSKE

Proglašavam Zakon o Državnom izbornom povjerenstvu Republike
Hrvatske, kojega je Hrvatski sabor donio na sjednici 31. ožujka 2006. godine.
Klasa: 011-01/06-01/01
Urbroj: 71-05-03/1-06-2
Zagreb, 4. travnja 2006.

Predsjednik
Republike Hrvatske
**Stjepan Mesić**, v. r.

## ZAKON

### O DRŽAVNOM IZBORNOM POVJERENSTVU REPUBLIKE HRVATSKE

1. UVODNE ODREDBE

Članak 1.

Ovim se Zakonom uređuje osnivanje Državnoga izbornog povjerenstva Republike
Hrvatske (u daljnjem tekstu: Povjerenstvo), sastav Povjerenstva, način izbora
predsjednika, podpredsjednika i članova Povjerenstva, djelokrug, način rada i
odlučivanja, odnos s građanima, tijelima i institucijama u Republici Hrvatskoj,
suradnja s međunarodnim organizacijama i institucijama, te ostala pitanja od
značaja za obavljanje poslova iz djelokruga Povjerenstva.

Članak 2.

Povjerenstvo je stalno i neovisno državno tijelo koje obavlja
poslove iz svog djelokruga u skladu s ovim Zakonom te zakonima koji uređuju
izbor zastupnika u Hrvatski sabor, izbor predsjednika Repub­like Hrvatske, izbor
članova predstavničkih tijela jedinica lokalne i područne (regionalne)
samouprave, izbor općinskih načelnika, gradonačelnika, župana i gradonačelnika
Grada Zagreba, izbor članova vijeća i predstavnika nacionalnih manjina u
jedinicama lokalne i područne (regionalne) samouprave te provedbu državnog,
lokalnog i savjetodavnog referenduma.
Sjedište Povjerenstva je u Zagrebu.

2. SASTAV POVJERENSTVA I IZBOR PREDSJEDNIKA, POTPREDSJEDNIKA I
ČLANOVA POVJERENSTVA

*a) Sastav Povjerenstva*

Članak 3.

Povjerenstvo djeluje u stalnom sastavu koji čine predsjednik
Povjerenstva, dva potpredsjednika i četiri člana Povjerenstva.
Predsjednik Povjerenstva, dva potpredsjednika i četiri člana biraju se na mandat
od osam godina na način i po postupku utvrđenom ovim Zakonom.

*b) Predsjednik Povjerenstva*

Članak 4.

Predsjednika Povjerenstva bira Hrvatski sabor većinom glasova svih zastupnika na
mandat od osam godina između kandidata koji ispunjavaju uvjete za izbor.
Predsjednik Povjerenstva bira se ne temelju javnog poziva.
Odbor Hrvatskoga sabora nadležan za izbor i imenovanja utvrđuje prijedlog odluke
o imenovanju predsjednika Povjerenstva.
Mandat predsjednika Povjerenstva počinje danom stupanja na dužnost. Dan stupanja
na dužnost utvrđuje se odlukom o izboru.

Članak 5.

Za predsjednika Povjerenstva može biti izabran državljanin Republike Hrvatske s
prebivalištem na području Republike Hrvatske, koji ima opće biračko pravo,
diplomirani je pravnik, ima 12 godina radnog iskustva u struci, poznaje
politički i izborni sustav i nije član niti jedne političke stranke.

Članak 6.

Predsjednik predstavlja i zastupa Povjerenstvo, rukovodi njegovim radom,
određuje mjere i postupanja u skladu sa zakonskim ovlastima i poduzima nužne
aktivnosti radi nesmetanog i redovitog obavljanja poslova iz djelokruga
Povjerenstva.

*c) Potpredsjednici i članovi Povjerenstva*

Članak 7.

Potpredsjednike i članove Povjerenstva bira Hrvatski sabor većinom glasova svih
zastupnika na mandat od osam godina na način da jednog potpredsjednika i dva
člana bira na prijedlog većinske političke stranke, odnosno koalicije, a drugog
potpredsjednika i druga dva člana na prijedlog oporbenih političkih stranaka ili
koalicija sukladno stranačkom sastavu Hrvatskoga sabora u trenutku izbora.
Mandat potpredsjednika i članova počinje danom stupanja na dužnost. Dan stupanja
na dužnost utvrđuje se odlukom o izboru potpredsjednika, odnosno člana
Povjerenstva.

Članak 8.

Za potpredsjednika i člana Povjerenstva može biti izabran držav­ljanin Republike
Hrvatske, s prebivalištem na području Republike Hrvatske, koji ima opće biračko
pravo, diplomirani je pravnik, ima 10 godina radnog iskustva u struci, poznaje
politički i izborni sustav i nije član niti jedne političke stranke.

Članak 9.

Postupak izbora predsjednika, potpredsjednika i članova Povjerenstva pokreće i
provodi odbor Hrvatskoga sabora nadležan za izbor i imenovanja, sukladno ovom
Zakonu i drugim propisima.

3. POLAGANJE PRISEGE PREDSJEDNIKA, POTPREDSJEDNIKA I ČLANOVA POVJERENSTVA

Članak 10.

Prije stupanja na dužnost predsjednik, potpredsjednici i članovi Povjerenstva
pred predsjednikom Hrvatskoga sabora polažu prisegu sljedećeg sadržaja:
»Prisežem svojom čašću da ću u obavljanju dužnosti člana Državnoga izbornog
povjerenstva poštivati Ustav i zakone Republike Hrvatske te da ću svoju dužnost
obavljati savjesno i nepristrano.«

4. DJELOKRUG POVJERENSTVA

Članak 11.

Povjerenstvo obavlja poslove propisane zakonima koji uređuju izbor zastupnika u
Hrvatski sabor, izbor predsjednika Republike Hrvatske, izbor članova
predstavničkih tijela jedinica lokalne i područne (regionalne) samouprave, izbor
općinskih načelnika, gradonačelnika, župana i gradonačelnika Grada Zagreba,
izbor članova vijeća i predstavnika nacionalnih manjina u jedinicama lokalne i
područne (regionalne) samouprave, te provedbu državnoga, lokalnog i
savjetodavnog referenduma.
Pored poslova iz stavka 1. ovoga članka Povjerenstvo obavlja i sljedeće poslove:
– daje mišljenja za dogradnju i unapređivanje izbornog zakonodavstva te
zakonodavstva koje regulira pitanje referenduma,
– imenuje članove županijskih izbornih povjerenstava i gradskoga izbornog
povjerenstva Grada Zagreba,
– provodi edukaciju članova izbornih povjerenstava i povjerenstava za provedbu
referenduma u jedinicama lokalne i područne (regionalne) samouprave,
– informira građane o provedbi izbora te mogućnosti ostvarenja i zaštite
biračkog prava u izbornom postupku,
– određuje način arhiviranja i objavljivanja materijala o provedenim izborima i
referendumu,
– objavljuje periodične, stručne publikacije vezano uz izborni sustav, provedbu
izbora i praksu,
– podnosi izvješća nadležnim tijelima o provedbi izbora i referenduma,
– utvrđuje organizaciju stručne službe Povjerenstva, izabire tajnika
Povjerenstva i njegova zamjenika,
– ostvaruje suradnju s organizacijama u zemlji te s međunarodnim organizacijama
i institucijama u domeni izbornog zakonodavstva i izbora uopće,
– podnosi Hrvatskom saboru izvješće o provedenim izborima i referendumu u roku
od 60 dana od dana objave službenih rezultata izbora,
– obavlja i druge poslove propisane posebnim propisima.

5. PRAVA I OBVEZE PREDSJEDNIKA, POTPREDSJEDNIKA I ČLANOVA POVJERENSTVA

Članak 12.

Predsjednik, potpredsjednici i članovi Povjerenstva su državni dužnosnici.
Predsjednik, potpredsjednici i članovi Povjerenstva za vrijeme obnašanja
dužnosti imaju pravo na plaću i ostala materijalna prava, sukladno zakonu kojim
se uređuju obveze i prava državnih dužnosnika.

Članak 13.

Predsjednik, potpredsjednici i članovi Povjerenstva za vrijeme obnašanja
dužnosti ne mogu obavljati nikakvu drugu profesionalnu dužnost, niti dužnost
čije bi obnašanje dovelo do dvojbi vezano uz njihovu nepristranost, narušilo
njihov moralni integritet i ugled koji uživaju u javnosti, kao niti dužnost čije
bi obnašanje moglo utjecati na nastup okolnosti vezanih uz sukob interesa,
sukladno zakonu koji uređuje sprječavanje sukoba interesa u Republici Hrvatskoj.

Članak 14.

Predsjednik, potpredsjednici i članovi Povjerenstva za vrijeme obnašanja
dužnosti mogu se baviti znanstvenim i stručnim radom i istraživanjima, objaviti
stručne i znanstvene radove, sudjelovati u radu stručnih i znanstvenih skupova,
u pripremanju nacrta propisa, te dobrotvorno sudjelovati u radu humanitarnih,
kulturnih i sportskih udruga.

6. PRESTANAK MANDATA PREDSJEDNIKA, POTPREDSJEDNIKA I ČLANOVA POVJERENSTVA PRIJE
ISTEKA REDOVITOG TRAJANJA

Članak 15.

Mandat predsjednika, potpredsjednika i člana Povjerenstva prestaje prije njegova
isteka u slučaju smrti i u slučaju razrješenja od dužnosti.
Predsjednik, potpredsjednik i član Povjerenstva bit će razriješen dužnosti:
– ako to sam zatraži,
– ako trajno izgubi sposobnost obavljanja svoje dužnosti,
– ako bude osuđen na zatvorsku kaznu zbog počinjenoga kaznenog djela,
– ako izgubi koji od uvjeta potrebnih za izbor,
– ako ne ispunjava svoje dužnosti u skladu sa zakonom i Poslovnikom o radu
Povjerenstva,
– ako se kandidira na izborima.
Postojanje razloga za razrješenje predsjednika, potpredsjednika i člana
Povjerenstva prije isteka mandata utvrđuje nadležni odbor Hrvatskoga sabora za
izbor i imenovanja.
Odluku o razrješenju donosi Hrvatski sabor većinom glasova svih zastupnika.

Članak 16.

Ako predsjednik, potpredsjednik i član Povjerenstva zatraži da bude razriješen
dužnosti, a Hrvatski sabor ne donese odluku o tom zahtjevu u roku od tri mjeseca
od dana podnošenja zahtjeva, predsjedniku, potpredsjedniku i članu Povjerenstva
dužnost prestaje po sili zakona istekom roka od tri mjeseca od dana podnošenja
zahtjeva.
Sud koji je izrekao zatvorsku kaznu dužan je bez odgode dostaviti pravomoćnu
presudu nadležnom odboru Hrvatskoga sabora za izbor i imenovanja.

Članak 17.

Iznimno, ukoliko su raspisani izbori, odnosno referendum, a Hrvatski sabor nije
u zasjedanju, odnosno ukoliko je raspušten, a ispunjeni su uvjeti iz članka 15.
ovoga Zakona, odluku o razrješenju, odnosno odluku o izboru novog predsjednika,
potpredsjednika ili člana Povjerenstva donijet će Ustavni sud Republike
Hrvatske.
Za predsjednika, potpredsjednika ili člana Povjerenstva, u slučaju iz stavka 1.
ovoga članka, Ustavni sud imenovat će osobe iz redova sudaca Vrhovnog suda
Republike Hrvatske.
Predsjednik, potpredsjednik ili član Povjerenstva imenovan na temelju odredbe
stavka 1. ovoga članka dužnost obavlja bez zasnivanja radnog odnosa u
Povjerenstvu.
Mandat predsjednika, potpredsjednika ili člana Povjerenstva imenovanog na
temelju odredbe stavka 1. ovoga članka, prestaje stupanjem na dužnost
predsjednika, potpredsjednika ili člana Povjerenstva, izabranih sukladno članku
4. i članku 7. ovoga Zakona.

7. NAČIN RADA I ODLUČIVANJA POVJERENSTVA

Članak 18.

Povjerenstvo odlučuje na sjednicama.
Sjednice Povjerenstva su javne.

Članak 19.

Sjednice Povjerenstva saziva i njima predsjedava predsjednik Povjerenstva.
U slučaju spriječenosti, predsjednika Povjerenstva zamjenjuje potpredsjednik
Povjerenstva kojega odredi predsjednik.
Potpredsjednik može sazvati sjednicu Povjerenstva i njome predsjedati ukoliko ga
na sazivanje i predsjedanje ovlasti predsjednik Povjerenstva.

Članak 20.

Povjerenstvo odlučuje većinom glasova svih članova.

8. SURADNJA POVJERENSTVA S DRUGIM TIJELIMA I INSTITUCIJAMA

Članak 21.

Povjerenstvo uspostavlja suradnju sa stručnim tijelima i udrugama osnovanim u
Republici Hrvatskoj te s međunarodnim organizacijama i institucijama.

9. POSLOVNIK O RADU POVJERENSTVA

Članak 22.

Način rada i odlučivanja Povjerenstva uređuje se Poslovnikom o radu Povjerenstva
(u daljnjem tekstu: Poslovnik).
Poslovnik se donosi na sjednici Povjerenstva većinom glasova svih članova
Povjerenstva i objavljuje se u »Narodnim novinama«.

10. STRUČNA SLUŽBA POVJERENSTVA

Članak 23.

Povjerenstvo ima stručnu službu koja se osniva za obavljanje stručnih poslova iz
djelokruga Povjerenstva te administrativnih i tehničkih poslova čije obavljanje
omogućava redovito i nesmetano djelovanje Povjerenstva.
Pravilnikom o unutarnjem ustrojstvu stručne službe (u daljnjem tekstu:
Pravilnik) uređuje se unutarnje ustrojstvo i način rada stručne službe, utvrđuju
se radna mjesta i opis poslova, točan broj službenika i namještenika, stručni i
drugi uvjeti potrebni za raspored na radna mjesta.
Na zaposlene u stručnoj službi primjenjuju se propisi koji se odnose na državne
službenike i namještenike.
Pravilnik iz stavka 2. ovoga članka donosi Povjerenstvo većinom glasova svih
članova.

Članak 24.

Tajnik Povjerenstva (u daljnjem tekstu: tajnik) voditelj je struč­ne službe.
Tajnik rukovodi stručnom službom, usmjerava i usklađuje rad stručne službe i za
njezin rad odgovara Povjerenstvu.
Tajnika Povjerenstva bira Povjerenstvo, većinom glasova svih članova
Povjerenstva putem javnog natječaja sukladno odredbama zakona kojim se uređuje
prijam državnih službenika u državnu službu.
U odnosu na stručnu službu tajnik ima položaj čelnika tijela državne uprave.
Povjerenstvo može odlučiti da tajnik Povjerenstva ima zamjenika koji se bira na
isti način i pod istim uvjetima kao tajnik.

Članak 25.

Tajnik Povjerenstva i zamjenik tajnika Povjerenstva ne smiju biti članovi niti
jedne političke stranke.

11. SREDSTVA ZA RAD DRŽAVNOGA IZBORNOG POVJERENSTVA

Članak 26.

Sredstva za rad Povjerenstva osiguravaju se u državnom proračunu Republike
Hrvatske.
O raspoređivanju i korištenju sredstava za rad Povjerenstva odlučuje predsjednik
Povjerenstva, u skladu s državnim proračunom.
Za zakonito korištenje sredstava Povjerenstva odgovoran je predsjednik
Povjerenstva.

12. PRIJELAZNE I ZAVRŠNE ODREDBE

Članak 27.

Na dan stupanja na snagu ovoga Zakona prestaju važiti odredbe članaka 45., 46. i
47. Zakona o izborima zastupnika u Hrvatski sabor (»Narodne novine«, br.
116/99., 109/00., 53/03. i 69/03. – pročišćeni tekst).
Na dan stupanja na snagu ovoga Zakona prestaje važiti odredba članka 21. stavka
1. Zakona o izboru predsjednika Republike Hrvatske (»Narodne novine«, br.
22/92., 71/97. i 69/04.).
Na dan stupanja na snagu ovoga Zakona prestaje važiti odredba članka 30. stavka
2., 3., 4. i 5. Zakona o izboru članova predstav­ničkih tijela jedinica lokalne
i područne (regionalne) samouprave (»Narodne novine«, broj 33/01., 10/02.,
155/02., 45/03., 43/04., 40/05. i 44/05. – pročišćeni tekst).
Na dan stupanja na snagu ovoga Zakona prestaje važiti odredba članka 13. Zakona
o referendumu i drugim oblicima osobnog sudjelovanja u obavljanju državne vlasti
i lokalne samouprave (»Narodne novine«, br. 33/96. i 92/01.).

Članak 28.

Odbor Hrvatskoga sabora nadležan za izbor i imenovanja raspisat će javni poziv
za izbor predsjednika Povjerenstva u roku od 30 dana od dana stupanja na snagu
ovoga Zakona.
Odbor iz stavka 1. ovoga članka dužan je najkasnije u roku od 90 dana od dana
stupanja na snagu ovoga Zakona podnijeti Hrvatskom saboru prijedlog osoba za
izbor predsjednika, potpredsjednika i članova Povjerenstva sukladno ovomu
Zakonu.

Članak 29.

Državno izborno povjerenstvo imenovano prema propisima koji su na snazi do dana
stupanja na snagu ovoga Zakona nastavlja s radom do izbora novog Povjerenstva po
odredbama ovoga Zakona.

Članak 30.

Poslovnik o radu Povjerenstva i Pravilnik o unutarnjem ustrojstvu stručne službe
Povjerenstvo će donijeti u roku od 60 dana od dana stupanja na dužnost.

Članak 31.

Ovaj Zakon stupa na snagu osmoga dana od dana objave u »Narodnim novinama«.

Klasa: 013-03/05-01/01
Zagreb, 31. ožujka 2006.
HRVATSKI SABOR

Predsjednik
Hrvatskoga sabora
**Vladimir Šeks**, v. r.

Zakon, NN 44/2006-1081
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)